શરૂઆત માતા-પિતાથી કરીએ. જો તેઓ નિવૃત્ત થઈ ગયાં હોય અને આર્થિક દૃષ્ટિએ વધુ સધ્ધર ન હોય તો તમારાં માતા-પિતા માટે ભેટમાં લાંબા ગાળાની બૅન્કની ફિક્સ્ડ ડિપોઝિટ તેમના નામે કરી આપો તેમ જ રોકડ રકમ તેમના બૅન્ક-ખાતામાં જમા કરાવી દો જેથી તેમણે પૈસા માટે તમારી પાસે કે અન્ય કોઈની પણ પાસે હાથ લાંબો કરવો પડે નહીં. એક ખાસ બાબત એ પણ કરો કે તેમનું હેલ્થ-ઇન્શ્યૉરન્સ કવર ન હોય તો લઈ લો અથવા હોય તો વધારી આપો, કારણ કે મોટી ઉંમરને કારણે આ રક્ષણની તેમને વારંવાર જરૂર પડી શકે છે. શારીરિક બીમારી કે તકલીફોના સમયમાં તેમને આ કવરેજ હશે તો માનસિક ટેકો મળી શકશે. એક વાત હજી. જો તમારા પિતાનું અવસાન થઈ ગયું હોય અને માતા એકલી તેમ જ તમારા પર નર્ભિર હોય તો આ કામ વહેલી તકે કરી જ નાખો. તમારી માતાને તેમની વહુઓ પર નર્ભિર રહેવું પડે એ સલાહભર્યું નહીં ગણાય. તેમને આર્થિક રીતે સ્વનર્ભિર રાખો. આપણા સમાજમાં આ કડવી વાસ્તવિકતાને સ્વીકારીને ચાલો અને પછીથી પસ્તાવું ન પડે એ માટે આ અગમચેતી લઈ રાખો એ બહેતર છે.